钦定古今图书集成/理学汇编/学行典/第172卷 > 魏校
## 钦定古今图书集成/理学汇编/学行典/第172卷 > 魏校

按《明外史魏校传》：“校字子才，昆山人。其先本姓李，居
苏州葑门之庄渠，因自号庄渠。弘治十八年，成进士，
历南京刑部郎中。守陵太监刘琅藉刘瑾势张甚，或
自判状送法司，莫敢抗者，校直行己意，无所徇。改兵
部郎中，移疾归。嘉靖初，起为广东提学副使，悉废诸
佛寺，斥其产。过曹溪，焚大鉴衣，取钵碎之，曰：‘无使惑
后人’。”丁忧，服阕，补江西兵备副使，累迁国子祭酒、太
常卿，寻致仕。校私淑胡居仁主敬之学，而贯通诸儒
之说，择执尢精。尝与余祐论性，略曰：“天地者，阴阳五
行之本体也，故理无不具。人物之性皆出于天地，然
而人得其全，物得其偏。”又曰：“古圣贤论性有二：其一，
性与情对言，此是性之本义，直指此”理而言。其一性
与习对言，但取生字为义，非性之所以得名，盖曰天
所生为性，人所为曰习耳。先儒因“性相近”一语，遂谓
性兼气质而言，不知人性上下不可添一物，才著气
质，便不得谓之性矣。荀子论性恶，扬子论性善恶混，
韩子论性有三品，众言淆乱，必折之圣。若谓“夫子性
相近”一言，正论性之所以得名，则前后说皆不谬于
圣人，而孟子“道性善”，反为一偏之论矣。孟子见之分
明，故言之直捷，但未言性为何物，故荀、扬、韩诸儒得
以其说乱之。伊川一言以断之曰：“性即理也。”则诸说
皆不攻自破矣。所著有《大学指归》《六书精蕴》。卒谥恭
简。